ཀུན་མཁྱེན་དོལ་པོ་སངས་རྒྱས་སྐུ་ན་ཆུང་དུས་སུ་བོད་དབུས་གཙང་གཉིས་སུ་གྲྭ་སྐོར་མཛད་པས་ཀུན་མཁྱེན་ཞེས་མཚན་སྙན་རྒྱས།ཇོ་ནང་རྒྱལ་བའི་རི་ཁྲོད་དུ་ཕེབས་ནས་གཞན་སྟོང་སེང་གེའི་སྒྲས་ས་གསུམ་ཁྱད་པར་མཛད།མཆོད་རྟེན་མཐོང་གྲོལ་ཆེན་མོ་དཔལ་ཡོན་ཅན་བཞེངས་ཤིང་།མཐར་ཐུག་ཐུན་མོང་མ་ཡིན་པའི་ཆོས་མཆོག་རི་ཆོས་ངེས་དོན་རྒྱ་མཚོ་མཛད་པས།གྲུབ་མཐའ་དེ་ཉིད་རྩོད་བྲལ་དུ་གྱུར་ཏེ་རི་བོ་བརྩེགས་པས་རྒྱ་མཚོ་བརྡོལ་ཞེས་གྲགས་པ་བྱུང་།སྐུ་ཚེའི་སྨད་དུ་སྔགས་ཀྱི་བཀའ་བསྡུ་བཞི་བ་མཛད་ཅིང་རྒྱལ་བསྟན་དག་ཐེར་མཛད་དེ།མདོ་དེ་ཉིད་ལས།ཕྱིས་མདོ་འདི་ཐོས་ནས་ན་ཚོད་ཆེན་པོར་འགྱུར་ཏེ།ལོ་བརྒྱར་མདོ་འདིའི་གཏམ་སྨྲ་ཞིང་ཆོས་ཀྱི་ཆར་འབེབས་པར་འགྱུར་རོ།།ལོ་བརྒྱ་འདས་པའི་འོག་ཏུ་དེ་ལྷོ་ཕྱོགས་དེར་ལྷོ་ཕྱོགས་ཀྱི་མི་རྣམས་ཀྱི་ནང་དུ་རྣམ་པར་འཕྲུལ་པ་ཆེན་པོས་རྣམ་པར་འཕྲུལ་ཞིང་ཡོངས་སུ་མྱ་ངན་ལས་འདས་པ་སྟོན་པར་འགྱུར་རོ།།ཞེས་གསུངས་པ་ལྟར།རེ་ཞིག་ཞིང་འདིའི་གདུལ་བྱ་རྫོགས་པའི་ཚུལ་གྱིས་ཡོངས་སུ་མྱ་ངན་ལས་འདས་པའི་མཛད་པ་བསྟན་ཏོ།།